Helle Degn (S), 1999-04-16:
Grundet lidt procedurediskussion om dagsordenen, kommer jeg ind på det her tidspunkt.
Men jeg vil gerne starte med på Socialdemokratiets vegne at takke udenrigsministeren for redegørelsen.
Den er en opfølgning på og et led i også flere beslutningsforslag, som vi allerede har behandlet og kommer til at behandle i Folketinget, og på de løbende drøftelser og information, som vi har fået i Det Udenrigspolitiske Nævn faktisk lige siden 1993, hvor statsministeren og udenrigsministeren tog over med det regeringsmæssige ansvar.
Det er vigtigt at fastholde, da der i de seneste dage har været en drøftelse af, om man har været grundigt orienteret i nævnet, og på Socialdemokratiets vegne kan jeg sige, at dette er for smålig politik.
Jeg vil også gerne på Socialdemokratiets vegne sige, at det er vigtigt at fastholde presset på Milosevic.
Vi ser det som det allervigtigste signal at medvirke til, at der fastholdes et politisk, et militært pres på Milosevic, sådan at vi kan få det til at føre til en løsning og også en varig politisk løsning.
For det andet er det også vigtigt for Socialdemokratiet, at der sideløbende lægges pres på Milosevic for at få udarbejdet en fredsplan og -løsning, som er i nøje overensstemmelse med de forslag, der er udarbejdet af kontaktgruppen og i øvrigt med tilslutning af det internationale samfund, og også med de bestræbelser, som udfolder sig netop i disse timer, hvor denne debat kører.
Grunden til, at det skal være så håndfaste aftaler, der skal indgås,
Der har været vanskeligheder med at få aftaler overholdt gennem ganske mange år efterhånden, og det gør, at det internationale samfund må understrege behovet for at få håndfaste aftaler.
Specielt er det også vort ønske at sikre den kosovoalbanske befolkning en tilbagevenden og ikke bare adgang til at vende tilbage, men med den grundlæggende sikkerhed, der kan få befolkningen til at føle sig trygge ved den tilbagevenden, der skal finde sted, og som vi arbejder på at etablere mulighederne for.
Vi hilser velkommen, at både Rusland, Kofi Annan og Gerhard Schröder, alle med det ansvar, de bærer, prøver at etablere en dialogmulighed og etablere muligheder for at få en afslutning på denne militære intervention.
Jeg vil gerne understrege, at Socialdemokratiet i modsætning til hr. Søren Søndergaard vil fastslå, at Danmark ikke er i krig, men at Danmark deltager i en militær intervention.
Det giver en ganske anderledes politisk ramme og ganske anderledes juridiske aspekter af hele denne her aktion, som vi gerne vil være med til at understrege.
Derudover må der være en militær, international tilstedeværelse, og derudover må der også garanteres tilstedeværelse af hjælpeorganisationerne, FN's forskellige hjælpeorganisationer.
Endelig vil jeg nævne, at det, der for os er vigtigt, er, at der ligger en politisk rammeaftale for Kosovo om et udstrakt autonomi eller selvstyre, som det også er understreget både i FN's Sikkerhedsråds beslutning og i Rambouilletaftalen.
I alle de drøftelser, der har været, har det været udgangspunktet at finde en sådan form. Det, som vi derudover følger meget nøje, er selvfølgelig hele sikkerhedssituationen i regionen.
Den må følges, den må bakkes op, så vi ikke, hvad skal jeg sige, bliver underlagt
en situation, hvor det lykkes for Milosevic at destabilisere nabolandene.
Det er dette faktum, som vi hele tiden har forholdt os til, og det er ikke noget, som hr. Søren Søndergaard eller Milosevic' propagandaapparat påstår, der pludseligt er opstået med NATO's militære intervention.
Det er noget, vi har set på scenen over en årrække.
Derfor er NATO's præcisionsbombninger og militære og strategiske mål noget, vi deler.
Bomber kan ganske rigtigt ikke i sig selv skabe løsningen, men er, som jeg også sagde i motiveringen for forespørgslen, altid det sidste kort, der må trækkes op, over for et militært eller politisk diktatur som det, vi er vidende til her folder sig ud.
Vi følger nøje EU's overvejelser om også at deltage i at finde en samlet løsning for Balkan.
Også efter at denne militære intervention har taget en slutning, skal den regionale strategi følges af meget seriøse EU-overvejelser.
Vi understreger behovet for, at det er vigtigt, at Rusland medtænkes på alle trin og på alle leder indgår i løsningsmodellerne, sådan at vi ikke skaber fjendebilleder som dem, hr. Søren Søndergaard så lifligt bærer ved til.
For os er den folkelige og spontane reaktion fra danskerne noget, vi er ganske imponeret af og opmuntret over.
Derudover vil jeg rose den; den giver stor respekt om Danmark
udenfor Danmark.
De mange frivillige danskere - det er chauffører, det er professionelle danskere, som deltager under meget store vanskeligheder og trusler, og som giver personlige ofre - fortjener ligeledes et skulderklap i forbindelse med denne debat.
Det skal anerkendes, og der skal lyde en tak.
Til hr. Søren Søndergaard vil jeg blot sige, at Socialdemokratiet ikke kan støtte det forslag til vedtagelse, som hr. Søren Søndergaard har fremsat.
Det er på alle måder bagudrettet, bedrevidende og ikke anvendeligt i den aktuelle situation.
Vi synes, det er udtryk for, at man ganske enkelt kører på fribillet.
På Socialdemokratiets og på følgende partiers vegne, V, KF, RV, DF, CD, KRF og FP, skal jeg hermed anbefale følgende: Forslag til vedtagelse »Folketinget tager udenrigsministerens redegørelse til efterretning.
Folketinget opfordrer regeringen til at arbejde for, - at Forbundsrepublikken Jugoslavien snarest efterlever de krav, der er formuleret af det internationale samfund med udgangspunkt i resolution 1199 fra FN's Sikkerhedsråd, og at der snarest indledes forhandlinger om en varig politisk løsning, der må indebære selvstyre for kosovoalbanerne, - at Rusland fastholdes som en vigtig partner i løsningen af konflikten, og - at den humanitære hjælpeindsats under UNHCR's ledelse fortsættes med henblik på snarlig hjemvenden af flygtningene til Kosovo.«